Bokke besoek parlement ook vlugtig | Netwerk24
Bokke besoek parlement ook vlugtig
Deur Llewellyn Prince 06 November 2019 16:55
Siya Kolisi met die Webb Ellis-trofee op die O.R. Tambo-lughawe in Johannesburg. Foto: Deaan Vivier
Die seëvierende Springbok-rugbyspan gaan Maandag op hul Kaapse toer ook vir 15 minute 'n draai in die parlement maak.
Hul oorwinningstoer het Woensdag in Pretoria en Johannesburg afgeskop, waarna dit ook ander stede sal aandoen.
Beauty Dlulane, voorsitter van die portefeuljekomitee oor sport, kuns en kultuur, het Woensdag aangekondig die komitee is baie opgewonde daaroor dat sy uitnodiging aan die Springbokke om ook die parlement op hul oorwinningstoer Maandag in Kaapstad te besoek, aanvaar is.
"Die span sal die parlement omstreeks 12:00 Maandag vir 15 minute lank besoek."
Dlulane het die Springbokke as "die mense se span" beskryf.
"Die besoek beklemtoon die belangrikheid van hul oorwinning. Dit word opgedra aan alle Suid-Afrikaners, arm en ryk, swart en wit. Suid-Afrika is geëerd dat dié groep spelers ambassadeurs vir die land is."
Volgens Dlulane sal daar Maandag foto's geneem word saam met die span op die trappe van die parlement langs die standbeeld van oudpres. Nelson Mandela.